钦定古今图书集成/历象汇编/岁功典/第038卷 > 三月三日宴王明府山亭得鱼字〈同赋六人孙慎行为之序〉
## 钦定古今图书集成/历象汇编/岁功典/第038卷 > 三月三日宴王明府山亭得鱼字〈同赋六人孙慎行为之序〉

崔知贤

“调露二年暮春三日，同集于王令公之林亭” ，申交契也。夫尚平远迹，寻五药于西山；仲连高蹈，让千金于东海。遗形却立，终希独善之资；排患解纷，未洽随时之义。岂若天地交泰，朝野欢娱，元巳迨辰，季阳司月，列芳林而荐赏，控清洛以开筵，追李郭之嘉游，嗣裴王之故事，远近送春日，表里壮皇居。曾干霞骞，烛城阴于翠鹢；浮梁雾绝，写川态于文虹。树密如鳞，花繁似霰。鱼纵相忘之乐，莺迁求友之声。景物载华，心神已至。于是恺佳宴，涤烦襟。沿杯曲水，折巾幽径。流波度曲，自谐中散之弦；舞蝶成行，无忝季伦之伎。而岁不我与，人生若浮。挥鲁阳之戈，奔曦可驻；骋山公之骑，馀兴方遒。度志陈诗，式纪良会。仍探一字，六韵成章。

京洛皇居，芳禊春馀。影媚元巳，和风上除。云开翠帟，
水骛鲜居。林泉萦暎，烟霞卷舒。花飘粉蝶，藻跃文鱼。
沿波式宴，其乐只且。